Haas F1 Team

**MoneyGram Haas F1 Team** (obchodný názov **Haas Formula LLC**), je tím Formuly 1 so sídlom v Kannapolise v štáte Severná Karolína. Zakladateľom tímu je Gene Haas, ktorý je riaditeľom Haas Automation (výrobca CNC obrábacích strojov) a spolumajiteľom pretekárskeho tímu Stewart-Haas Racing (predtým Haas CNC Racing) série NASCAR. Tím debutoval v F1 v sezóne 2016.

## História

##### Vznik tímu
FIA prijala kandidatúru Haasu na nového konštruktéra v F1 v apríli 2014. Po kolapse tímu Marussia F1 v roku 2014, Haas odkúpil ich centrálu v Banbury, aby slúžila ako základňa pre ich prevádzku. Haas oslovil talianskeho výrobcu Dallara, aby im vyrobili šasi s pohonnou jednotkou od Ferrari. Guenther Steiner, bývalý technický riaditeľ Jaguar Racing a Red Bull Racing sa stal tímovým riaditeľom. 8. januára 2016 prešiel monopost Haasu crash testami FIA.

29. septembra 2015 tím oznámil, že Romain Grosjean bude jedným z jazdcov v sezóne 2016. 30. októbra 2015, počas Veľkej ceny Mexika, bolo oficiálne oznámené, že testovací jazdec Ferrari Esteban Gutiérrez bude druhým jazdcom tímu.

##### 2016
Na ich prvej veľkej cene, Romain Grosjean dokončil preteky na 6. mieste a stali sa prvým americkým konštruktérom, ktorý získal body počas debutových pretekov. Zároveň boli prvým konštruktérom celkovo od Toyota Racing v roku 2002, ktorý získal body počas debutových pretekov. Esteban Gutiérrez mal počas týchto pretekov nehodu s Fernandom Alonsom, ktorý kompletne zničil svoj monopost. V nasledujúcich pretekoch v Bahrajne skončil Grosjean na 5. mieste a v Rusku na 8. mieste. Následne Haas nedokázal udržať závodné tempo a skóroval iba na dvoch ďalších pretekoch počas sezóny. Všetkých 29 bodov za sezónu získal Grosjean a tím skončil na 8. miestne v šampionáte o pohár konštruktérov.

##### 2017
11. novembra 2016 tím oznámil, že v ďalšej sezóne Gutiérreza nahradí Kevin Magnussen.

Počas prvej veľkej ceny sezóny tím dosiahol ich najlepšiu kvalifikáciu, keď sa Grosjean kvalifikoval na 6. mieste. Preteky však pre technické problémy nedokončil ani jeden z jazdcov tímu. V nasledujúcom závode skončil Kevin Magnussen na 8. priečke, čo bol jeho najlepší výsledok od Veľkej ceny Singapuru v roku 2016, kedy skončil na 10. mieste. Celkovo obaja jazdci Haasu získali 47 bodov a tím skončil na 8. miestne v pohári konštruktérov.

##### 2018
Na prvú veľkú cenu sezóny v Austrálii prišiel tím s konkurencieschopným autom a okamžite získali obaja jazdci najlepšiu kvalifikáciu v histórii tímu (Magnussen piaty a Grosjean šiesty). V závode počas rutinného pit stopu však došlo k problému pri doťahovaní matíc a ani jeden jazdec preteky nedokončil. Počas Veľkej ceny Rakúska získali doteraz najlepší výsledok pretekov, štvrté a piate miesto. Počas Veľkej ceny Singapuru zajazdil Magnussen najrýchlejšie kolo pretekov.

##### 2019
25. novembra 2018 podpísal tím niekoľko ročnú sponzorskú zmluvu s britským výrobcom energetických nápojov Rich Energy, čo malo za následok zmenu lakovania monopostu od roku 2019 do farieb Rich Energy (čierna a zlatá) a tím pretekal pod názvom **Rich Energy Haas F1 Team**. 9. septembra 2019 však bola spolupráca s Rich Energy ukončená.

##### 2020
Pre sezónu 2020 si tím ponechal oboch jazdcov, Grosjeana aj Magnussena.

##### 2021
V sezóne 2021 Haas nezažil úspešný rok, tím sa rozhodol minimalizovať vývoj monopostu VF-21 a sústrediť svoje zdroje na vývoj auta pre nasledujúcu sezónu. Výsledkom bolo, že Haas nezískal žiadne body v pohári konštruktérov a skončil na poslednom mieste medzi tímami.

##### 2022
Rok 2022 znamenal určité zlepšenie. S návratom Kevina Magnussena a silnejším výkonom auta VF-22 Haas zaznamenal stabilnejšiu výkonnosť. Tím si pripísal 37 bodov a 8. miesto v pohári konštruktérov, čo bol výrazný krok vpred po bodovo prázdnom roku 2021.

##### 2023
V sezóne 2023 Haas opäť zažil ťažkosti – napriek novej jazdeckej dvojici s Magnussenom a Nico Hülkenbergom nedokázal naplno konkurovať ostatným tímom. Monopost mal problémy s opotrebením pneumatík a celkovým tempom, takže Haas skončil na poslednom, 10. mieste v pohári konštruktérov so ziskom iba 12 bodov.

##### 2024
Rok 2024 bol pre Haas jedným z najlepších od jeho vstupu do F1. Po slabšej predchádzajúcej sezóne prišli zmeny v tíme, vrátane nového šéfa tímu Ayao Komatsu a stabilnejšieho výkonu monopostu VF-24. Haas dosiahol 7. miesto v pohári konštruktérov s 58 bodmi, kde obe jazdecké posádky prinášali body pravidelne a výkon bol citeľne zlepšený oproti predchádzajúcemu obdobiu.

##### 2025
Sezóna 2025 pokračovala v zlepšovaní formy tímu. Haas, teraz s pilotmi Estebanom Oconom a Oliverom Bearmanom, dosiahol 8. miesto v pohári konštruktérov a nazbieral 79 bodov, čo je jeden z jeho lepších výsledkov v histórii. Monopost mal spoľahlivé tempo, oba auta pravidelne bodovali a tím sa rýchlo etabloval ako „najlepší zo zvyšku“ za elitnou skupinou.

## Kompletné výsledky v F1

 Sezóna prebieha

### Výsledky pretekov

 Sezóna prebieha

## Referencie

Kategória:Tímy Formuly 1